ไฟแนนเชียลไดเจสต์
TIW หยุดผลิตเดือนครึ่ง
4 ก.ย. 2555

TIW หยุดผลิตเดือนครึ่ง
บริษัท ไทยแลนด์ไอออนเวิคส์ (TIW) แจ้งว่า บริษัทจะหยุดสายการผลิตชั่วคราว ตั้งแต่วันที่ 1 ก.ย.15 ต.ค. 2555 เพื่อปรับระบบไฟฟ้าและซ่อมบำรุงอุปกรณ์ต่างๆ ในกระบวนการผลิต แต่ลูกค้ายังสามารถสั่งซื้อและรับสินค้าได้ตามปกติ
ASP แย้มผลงานไตรมาส 3 ดีขึ้น
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส (ASP) เปิดเผยว่า แนวโน้มผลประกอบการไตรมาส 3 จะดีกว่าไตรมาส 2 เนื่องจากปริมาณการซื้อขายรายวันเพิ่มขึ้นและบริษัทจะออกผลิตภัณฑ์ใหม่ๆ
สำหรับธุรกิจวาณิชธนกิจ ปัจจุบันมีลูกค้าทั้งหมด 22 แห่ง ซึ่งไม่ทราบว่าจะปิดการเจรจาได้เมื่อใด ขณะที่มองว่า การซื้อกิจการและการควบรวมกิจการจะยังได้รับความสนใจอย่างต่อเนื่องตลอด 1-2 ปี 
ตอนนี้บริษัทมีพันธมิตรคือ CLSA ECM Limited ช่วยเสริมในการเจรจานี้ ซึ่ง ASP จะมีการประชุมกับ CLSA ทุกเดือน
CWT เล็งตั้งโรงฟอกหนังกัมพูชา
นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป (CWT) กล่าวว่า บริษัทเจรจากับบริษัทสหรัฐอเมริกา เพื่อศึกษาแนวทางการลงทุนจัดตั้งโรงฟอกหนังแห่งแรกในกัมพูชา คาดว่ายอดขายในช่วง 3 ปีข้างหน้า (2556-2558) เติบโตไม่ต่ำกว่า 25% ต่อปี 
“CWT วางกลยุทธ์จับมือพันธมิตรต่างประเทศ ผนึกกำลังรองรับเปิดเสรีประชาคมเศรษฐกิจอาเซียน (เออีซี) เล็งเป้าหมายก้าวขึ้นเป็นบริษัทใหญ่ในอาเซียน” นายวีระพล กล่าว